Siria dhe politikat amerikane në Azi
Analistët flasin për pasojat e një ndërhyrjeje të mundshme amerikane në Siri
Përgatitjet për një sulm të mundshëm amerikan në Siri ishin pjesë e bisedimeve të Sekretarit të Mbrojtjes Chuck Hagel me aleatët aziatikë në Brunei. Takimi i zotit Hagel me ministrat e mbrojtjes së Azisë mes përgatitjeve amerikane për të sulmuar Sirinë është një shenjë e rëndësishme për rajonin, thotë analisti për Azinë Patrik Cronin. Por çfarë ndikimi do të kishte një sulm i mundshëm amerikan mbi Sirinë tek politikat ushtarake, diplomatike dhe tregtare të administratës Obama të përqëndruara rreth Azisë? Analisti Michael Auslin. Me rritjen e patrullimeve të Kinës në ujërat e debatueshme të Detit të Kinës Jugore, aleatët aziatikë presin një prani ushtarake amerikane më të fuqishme, në një kohë kur Uashingtoni po përqëndrohet sërish tek një konflikt në Lindjen e Mesme. Burimet për përqëndrimin politik drejt Azisë ishin menduar të vinin prej tërheqjes amerikane nga Iraku dhe Afganistani. Por shkurtimet e buxhetit e kishin ngadalësuar atë ripozicionim edhe para tensioneve ushtarake rreth Sirisë, thotë analisti Doug Bandow. Zoti Bandow thotë se zhvillimi i Shteteve të Bashkuara si një fuqi e Paqësorit nuk është më i rëndësishëm se interesat e hershme të sigurisë në Lindjen e Mesme për vendin. Ndërkohë, Kina është duke paralajmëruar kundër një përgjigjeje ushtarake ndaj sulmeve me armë kimike në Siri. Megjithëse në të kaluarën Kina i është bashkuar Rusisë duke vënë veto kundër një qasjeje më të ashpër të OKB-së në Siri, zyrtarët amerikanë thonë se kundërshtari kryesor ndaj veprimeve të Këshillit të Sigurimit kundër Sirisë është Moska, e jo Pekini.